奉和內翰太中城南放魚
作者：呂南公
朝代：宋

paragraphs: 沾沾水中魚，生死豈有知。
成形四氣中，積漸長鱗鬐。
但喜藻可依，未諳龍可隨。
茫洋天地間，寄命此郡西。
歲有竭澤例，肯縱捨者誰。
秋潦走海去，荒壕已愁饑。
方將赴烹芼，逃避計若爲。
萬里雷雨解，一時離兌暌。
夫何遇仁賢，顧盼成嗟嘻。
載憫口腹累，鮮能毫髮遺。
支川以三千，此獨數畝池。
脫爾倉猝急，吾其亡肉糜。
呼舟送中流，狡吏敢挾私。
曾是潰爛勢，忽稱太平時。
波瀾網罟多，要在慎所之。
香餌不足愛，古言未應非。
丙寅元祐年，內相守楚夷。
愷悌見篇詠，魚乎爾恩斯。